ಆರ್ ಆರ್ ನಗರ ಉಪಚುನಾವಣೆ ಸೋಲನ್ನು ಶಿವಕುಮಾರ್ ತಲೆಗೆ ಕಟ್ಟಿ ಬಿಟ್ರ ಸಿದ್ದರಾಮಯ್ಯ ಬೆಂಗಳೂರು : ರಾಜ್ಯದ ಎರಡು ಉಪ ಚುನಾವಣೆಯಲ್ಲಿ ಕಾಂಗ್ರೆಸ್ ಹೀನಾಯವಾಗಿ ಸೋತಿದೆ. ಕನಿಷ್ಠ ಪಕ್ಷ ಒಂದು ಕ್ಷೇತ್ರದಲ್ಲಾದರೂ ಕಾಂಗ್ರೆಸ್ ಗೆಲುವು ಸಾಧಿಸಿರುತ್ತಿದ್ರೆ ಬಿಜೆಪಿ ವಿರುದ್ಧ ವಾಗ್ದಾಳಿ ನಡೆಸುವ ನೈತಿಕತೆಯಾದರೂ ಇರುತ್ತಿತ್ತು. ಅದ್ಯಾವುದೇ ಉಪ ಚುನಾವಣೆ ಬಂದರೂ ಡಿಕೆ ಶಿವಕುಮಾರ್ ನೇತೃತ್ವದಲ್ಲಿ ಗೆಲುವು ಖಚಿತವಾಗಿರುತ್ತಿತ್ತು. ಈ ಬಾರಿ ಡಿಕೆ ಕೆಪಿಸಿಸಿ ಅಧ್ಯಕ್ಷರೂ ಆಗಿರುವ ಕಾರಣ ಕನಿಷ್ಟ ಒಂದು ಕ್ಷೇತ್ರವನ್ನಾದರೂ ಗೆಲ್ಲುವ ಭರವಸೆ ಇತ್ತು. ಆದರೆ ಬಿಜೆಪಿ ನಾಯಕರ ಮಾಸ್ಟರ್ ಪ್ಲಾನ್ ಗೆ ಉಪಚುನಾವಣೆಯ ಚಾಣಕ್ಯನೇ ನಡುಗುವಂತಾಗಿದೆ. ಮೋದಿಯ ಹೆಸರಿನಲ್ಲಿ ಚುನಾವಣೆ ಎದುರಿಸಿದ್ದ ಬಿಜೆಪಿ, ಆರ್ ಆರ್ ನಗರದಲ್ಲಿ ಮುನಿರತ್ನ ಅವರಿಗಿದ್ದ ಹೆಸರಿನ ಮೇಲೆ ಗೆಲುವು ಸಾಧಿಸಿದೆ, ಹಾಗೇ ನೋಡಿದರೆ ಆರ್ ಆರ್ ನಗರದಲ್ಲಿ ಗೆದ್ದಿರುವುದು ಮುನಿರತ್ನ ಹೊರತು ಬಿಜೆಪಿಯಲ್ಲ. ಈ ನಡುವೆ ಆರ್ ಆರ್ ನಗರ ಸೋಲಿಗೆ ಕಾರಣ ಕೊಟ್ಟಿರುವ ಸಿದ್ದರಾಮಯ್ಯ ಅಭ್ಯರ್ಥಿ ಆಯ್ಕೆಯಲ್ಲಿ ಆಗಿರುವ ವಿಳಂಭವೇ ಕಾರಣ ಅಂದಿದ್ದಾರೆ. ಅಭ್ಯರ್ಥಿ ಆಯ್ಕೆಯ ಹೊಣೆ ಕೆಪಿಸಿಸಿ ಅಧ್ಯಕ್ಷರದ್ದಾಗಿತ್ತು. ಪದೇ ಪದೇ ಅಚ್ಚರಿಯ ಅಭ್ಯರ್ಥಿಯನ್ನು ಕಣಕ್ಕಿಳಿಸುವುದಾಗಿ ಹೇಳಿಕೊಂಡು ಬಂದಿದ್ದ ಡಿಕೆಶಿ ಕೊನೆ ಘಳಿಗೆಯಲ್ಲಿ ಕುಸುಮಾ ಹೆಸರನ್ನು ಘೋಷಿಸಿದ್ದರು. ಅಲ್ಲಿ ಡಿಕೆ ಶಿವಕುಮಾರ್ ಅಭ್ಯರ್ಥಿಯನ್ನು ಆಯ್ಕೆ ಮಾಡುವಲ್ಲಿ ವಿಳಂಭ ಮಾಡಿದ್ದು ಸೋಲಿಗೆ ಕಾರಣ ಅನ್ನುವುದನ್ನು ಪರೋಕ್ಷವಾಗಿ ಸಿದ್ದರಾಮಯ್ಯ ಹೇಳಿದ್ದಾರೆ.